khistorydata/jeongjo-sjw-relations huggingface dataset:
정조 21년 · 목
批以宿趼之任卿其勿辭行公
정조 21년 · 강
命時囚捧供照律令次堂擧行
정조 21년 · 강
承旨洪仁浩陳疏引義賜例批
정조 21년 · 목
疏略曰卽見掌令李泰賢到院疏本以向日避嫌之不爲捧納盛氣噴薄遣辭深緊不勝訝惑臺臣之詣臺引避也臣以該房受來取見則上款自引之外尾附靈光郡守朴聖泰居官後罪狀其所臚列便一新啓臺閣避嫌之復申別說夫雖曰不可而名曰避嫌附以言事有違格例不當捧入故臣果往復而還給彼亦無辭而退歸矣今於日久之後忽復張皇爲說而避嫌末端之辭一幷刪拔伊日避辭若果如斯何必援例而不捧也哉啓與疏之前後存拔誠莫曉其意而初不自反强加咎責臣雖疲劣固不欲與昧例之臺臣呶呶交絜而旣謂之阻搪又稱以憂懼則在臣私義有不敢晏然於職次乞命鐫遞臣職
정조 21년 · 강
命掌令李泰賢施刊削之典原疏還給
정조 21년 · 목
疏略曰臣於昨夏忝叨見職妄陳瞽說竊附癉惡之義粗效一日之責及承聖批誨責截嚴旋蒙恩遞杜門屛處惟以人微言輕誠無素孚反省自訟至於朴聖泰之對章出則其所反詈專事詬辱隱然以果何門地跡其平生等語侮蔑臣脅勒臣殆無餘地此正街鬨市鬪者之爲耳堂堂臺閣由渠汚筆臣且還以爲愧則臣雖疲劣忍反與之呶呶重貽淸朝之羞哉抑臣之還不覺一笑者駔儈媚附自是渠輩之要訣而渠於依附之目將欲掉頭而實難掩跡則乃以交契情誼等語文其言而華其辭若嘗與搢紳大夫友道相與者然向臣所謂癡濫云云蓋以有此等習耳渠雖欲以此自明而獨不覺其反歸於自服耶陰陽情態之貽害世道不待多辨公案在此而徒使渠猥占腴郡適中其願益肆胸臆庫民奚罪俗習視此無懲公議由是不重者莫非臣不自量力而妄論之致也至今追惟愧汗浹背向奉見職除旨庚牌踵臨章皇出肅詣臺引避則喉院托辭不捧竟日相持終至於見却臣不知承宣之意何在而此亦臣隨處見輕之致臣雖無似職是臺官有事則引避是亦四百年臺體則喉院之惟意阻搪者是亦壅蔽之一端臣竊憂懼而臺端一步已作臣之在前鐵限不料新除之命又下此際惶感之極益無所措兹不得不略暴微諒乞削臣職俾存禮防鳴呼世道之興替朝綱之污隆專係於四維之張與不張而向日兵判薦望也乃以左揆之目下情勢始則泛稱身病末乃晏然冒當未知大臣位高故臺言不足介意而然耶抑嘗以文具二字論及時政則曾謂廉防亦屬文具別有實事之自勉者非人人所能知耶惟彼兵判之冒沒出肅於仍任之後揚揚若無故而賓對籌坐循例趨造者又何其太無顧忌也不料具瞻之地命德之列壞損四維至此之極也大臣重臣不識廉防如此將何以警具僚振頹俗耶大臣拘於格例雖不得請勘至於兵判不可仍置亟施譴罷之典敎曰臺臣李泰賢之疏其可曰有朝體乎侵斥大臣莫曰不過數行薦望一款忽地如彼凌踏與兵判之出仕事混圇譏侮雙貫說去必欲使大臣不安於朝廷者抑亦不思之甚矣雖有泰賢百輩何損於大臣而朝體所在豈特曰駭然乎近來似此疏章之互發迭出甚非美消息而況於大臣之事旣爲復爲有若窺覘然者抑又何故欲觀來頭當有懲創之擧泰賢爲先刊削其疏還給
정조 21년 · 강
遞判義禁閔鍾顯
정조 21년 · 강
遞知義禁沈煥之同義禁柳誼
정조 21년 · 목
政院啓言義禁府都事來言時囚捧供照律令次堂擧行事命下而知義禁沈煥之未肅拜同義禁柳誼兵曹入直只有知義禁李聖圭一人無以備員擧行云知義禁沈煥之請牌招敎以知義禁沈煥之同義禁柳誼遞差與判義禁之代令該曹口傳差出待下批牌招開政
정조 21년 · 강
以權裕爲知義禁李益運爲同義禁口傳也
정조 21년 · 강
兵曹以毓祥宮動駕時軍兵磨鍊啓稟
정조 21년 · 목
該曹以初六日展拜毓祥宮時隨駕及留陣軍兵取稟敎以訓局步軍十五哨馬軍四哨爲先後廂禁軍三番隨駕禁衛營留陣其餘留營留陣置之
정조 21년 · 강
召見大臣備堂及藥院提調趙宗鉉副提調徐龍輔于熙政堂
정조 21년 · 목
行次對藥院請診也○予謂同成均李秉鼎曰卿於明日與泮長偕往泮中行陞試而曉諭諸生文體之輕姸浮巧者筆法之尖斜欹飄者一切嚴禁文體則固難猝地丕變而至於筆法則一見可知其典重欹輕不率敎者直置之落科如是而又復如前不悛者決不可以士子待之惟在主司者倡率之如何耳予以不率敎之意如是下敎卿等豈可不着念乎若主司者得其人則其效立見以此筵敎言于泮長招諸生立館下面面開諭俾有一變之效也予又曰奚特士子爲然近來小品之害不知至於何境朝廷爲四方之標而雖嘉善以下人間不免沈惑之患云此豈成說乎徒飭士子輩豈非先後之倒置耶宰臣通政中若有一向如此少不悛改則雖禁錮可也無論大小科所謂科作擧不成說此專在於主司者之所尙而然也大抵自已文識與考試眼目各有異焉雖不可一例責之滿庭多士中亦豈無一二人超等之作乎以抄啓言之近無興起樂赴之心故欲取其騷響向來比較時出左丘明題此是比較也故雖出如此題而此亦有欠淳正到今思之則不無尤悔之端矣秉模曰古則自有一代之文體如金昌翕李師命大鳴國家之盛多士從而趨尙下而如金履安尹尙東蔡得淳者亦皆有自成一家之體倡勸多士不無其效近日則間或有彼善於此者而作者文體有名稱者寥寥無聞故士子者不知體裁入於愈出愈奇之城而不知止此豈不大可憂懼者乎大司諫李相璜等以姜彛天等事才發啓予曰俄已言小品之害矣此輩所以致此亦由於小品之害小品之不已則將爲邪學豈非大可憂慮者乎付之不治治之科旣示生路俾圖自新之方則雖如渠之類亦必知感矣無論朝紳章甫間或有擔却經傳沈惑稗書者搜奇抉巧一入而不復出云有父兄者父兄之責也固當從而痛禁而如無父兄者孰爲之禁戢最可惕念猛省者惟世之無父兄者也
정조 21년 · 강
命慶源府竄配罪人朴載德移配內地重推知義禁李聖圭
정조 21년 · 목
右議政李秉模啓言向來臺臣朴載德之見欺於下吏誤出風聞以致良民之侵害瑣謗之喧騰者貽羞臺閣實無餘地而儒臣論啓只曰竄配不曰極邊則該府之直以極邊磨鍊有違法意重臣李秉鼎詳知本事而亦以此爲言可知朝廷公議當該禁堂從重推考朴載德已經行遣恐有參酌之道敢達矣從之敎以其在尊臺風捄民隱之道全釋則太歇移定配所於內地
정조 21년 · 강
命重推大司成李義弼設行陞試申禁科場文體浮靡筆畵欹斜之習
정조 21년 · 목
右議政李秉模啓言今年陞補旣有趁早畢試之飭敎而五抄後尙未設行通讀應講鄕儒之留滯亦甚可念大司成李義弼從重推考使之連爲設行而功令之體雖曰小藝亦足以賁國家之盛而近來一種小品之體壞却多士大雅之風句作則自稱淘洗而反歸噍殺筆畵則自稱淸姸而不免欹斜未見文從字順之美擧昧心正筆正之義轉相倣效日甚一日前後聖敎之發於中朝期欲回淳返檏一變至道者不啻耳提面命薦紳章甫庶幾父詔其子兄勉其弟仰承陶鑄作成之苦心而習俗之成已久丕變之效尙遲苟究其本則雖由於塾敎之不及古昔一時慕效亦未嘗不係於主試者之取舍取其醇正舍其浮靡明示好惡以定標準則儒生輩豈有背馳其所尙之理乎繼自今嚴飭泮長凡於考試之際先立自家權衡以正多士趨向持之悠久期於矯習而最易見最易變者筆體也初書筆怪而不改則施以警飭猶不知悛則施以停擧文體之一向外馳終不率敎者亦施極罰之意請分付成均館從之
정조 21년 · 목
右議政李秉模啓言兵曹判書李祖源近日賓對籌坐連不進參事甚未安請推考卽爲牌招從之
정조 21년 · 목
同成均李秉鼎啓言太學之月三講會卽造俊勸學之美制而挽近以來全然抛置已有違於愛禮之意況今奎運方中尙遲大雅之淳古文體趨下漸溺小品之輕艷前後筵敎屢勤諄複方又有泮試文體嚴飭之命甚盛甚盛臣之愚見一月三講雖曰難繼若於每月泮長與齋任及年少勤業之儒生不拘齋中方外一設講會而册子則以四書及性理大全近思錄輪回誦讀俾探頤本源禁止浮華則恐或爲對揚文化之一助以此申飭似好矣從之
정조 21년 · 강
諫院諸臺聯啓請定配罪人姜彛天等設鞫嚴問不允
정조 21년 · 목
大司諫李相璜司諫趙德潤獻納李羲甲正言鄭晚錫朴宗京啓言姜彛天本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彛天至於金鑢本以憸邪之徒投入妖陰之藪招呼容接爛熳同歸往復潝訿視若同胞者渠去來和應互相連肚者渠及夫發告之共議益見情跡之莫掩與彛天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麼白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未窮覈遽已發配妖黨何以知畏民志何以底定請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萠
정조 21년 · 강
遞執義申禹相掌令洪彦燮金履喬持平李寅采
정조 21년 · 목
政院以大司憲李城輔執義申禹相掌令洪彦燮持平李寅采竝在外掌令金履喬未肅拜持平洪時濟未署經監察茶時啓敎以山林外未肅拜人許遞未署經人除署經
정조 21년 · 강
命兵曹正郞尹㴠改差
정조 21년 · 목
因監軍單子敎以未肅拜兵曹郎廳改差
정조 21년 · 강
命都總府中日習射午後爲之
정조 21년 · 목
該府以中日習射請出標信敎以雪寒若此午後爲之
정조 21년 · 강
命長連殷栗兩邑逃躱罪人限百日捉納後狀聞
정조 21년 · 목
黃海監司李義駿狀啓以爲長連縣徒三年定配罪人盧有哲今年二月逃亡而其時前縣監曺允彦不卽跟捕亦不報營挨過時月時縣監李洛秀到任後具由報來故以捕捉還發配所之意文移刑曹有哲自該曹捉送今月還配卽呈本縣監李洛秀牒報內本縣徒三年定配罪人李學善今十一月縣監馳進營下時逃躱故多發將吏今方跟捕云追後呈殷栗縣監元在明牒報內徒三年定配罪人李大寬丙辰正月來配本縣而卽爲逃亡尙未跟捕云兩邑罪人之逃失俱極驚駭該縣監之掩置不報亦不捉得者揆以法綱極爲無嚴長連前縣監曺允彦殷栗前縣監李遇濟金熙采等罪狀竝令攸司照法勘處長連時縣監李洛秀罪人逃躱雖在空官之日其不謹防守終有疏忽之失殷栗時縣監元在明到任雖曰未久其不卽論報難免稽緩之責其罪狀亦令攸司稟處敎以長連殷栗兩倅等爲先定限百日捉納後狀聞前官等姑勿勘罪待捉納勘罪事分付
정조 21년 · 강
命靈巖郡守口傳差出待下批當日辭朝
정조 21년 · 목
全羅監司李得臣以靈巖郡守吳在斗遭母喪馳啓敎以此時此邑不可不擇差令該曹口傳差出待下批當日辭朝給馬下送
정조 21년 · 강
以宋文述爲靈巖郡守口傳也
정조 21년 · 강
京外儒生兪益柱等一千二十九人疏請高麗侍中成松國書院賜額賜批
정조 21년 · 목
疏略曰竊伏觀我朝祠院之設殆乎郡邑相望列聖朝扶奬培植之典褒崇報施之擧猗歟摯矣逮至聖上臨御尙賢表節之盛德至意卓越百王無遠而必屆雖微而必擧獨此一門踵美八賢竝配之高麗侍中成松國妥靈之院則尙稽朝家表揚之典豈勝士林欠缺之忱也哉臣等謹按松國孝行錄則松國是昌寧人也父爲中尹朝正于松京死于邸松國奔焉將載柩而返也哭而痛曰爲人子父病不知父歿不視吾寧躬負父屍小洩至恨遂屛輿負行至十數日抵昌寧界適天大雪止宿於靑山院曉而雪霽將復登程有虎迹匝于柩側無自來而有所去異而躡之西至麥山絕絕處雪消一席有若開壙於是葬焉遂爲吉兆至今傳以爲孝感未幾通仕籍官至侍中云其後數百年間孝子忠臣碩輔醇儒相繼輩出樹倫常於千秋賁文治於一代蔚爲聖朝之名家肅廟壬辰多士倡議亟就麥山之北勿溪之上建祠以享松國英廟己酉卽祠爲院仍以七世孫承旨忠文三問參奉耼壽九世孫文貞守琛司贍寺正運縣監悌元十世孫縣監允諧文簡渾配而侑之當宁丁未又以守琛之弟贈直提學守琮追配焉又以松國之玄孫高麗直提學思齊六世孫都總管勝追享焉蓋三問遭値靖難盡忠所事節媲夷齊義幷方景肅廟英廟兩朝旣復其官又立其祠愍節之額忠文之諡長第宣賜且我殿下興感於輦路煥宸藻而酹之築壇於莊陵配忠靈而享之曠世之盛典畢擧而無餘憾矣耼壽三問之再從弟也及其父校理熺辭連靖難之獄竟至刑配而後不見天日以終其身與金時習南孝溫諸人竝稱生六臣肅廟朝建院于咸安宣以西山之額當宁壬寅贈秩易名恩榮略同於三問矣守琛早遊先正臣趙光祖之門得其嫡傳至孝之行高蹈之操稱美於先正臣李滉所撰之墓文列聖朝屢贈至右議政後之學者仰之若景星慶雲此乃據實也守琮趨向端正見識高明父喪廬墓三年躬執祭奠之具先正臣趙光祖每論當世士必以宗琮爲首左贊成金安國題其墓曰節孝與兄守琛竝享于坡山書院運是守琛之從弟而不屑爵祿高尙其志淸風姱節能使頑廉而懦立宣廟賜祭之文有曰謙抑自藏衆善之集又曰百代之下人皆瞻仰大哉王言褒寵備至亦已享於報恩書院悌元卽耼壽之從孫也纔成童有志聖賢之學絕意外誘精思力踐州司上其孝朝廷擧其賢宰報恩而旣歸邑人編敍善政爲之書而行于世亦配于公州忠賢之院允諧乃運之從子而隱居求志其學一於力行先正臣李珥薦于朝之言曰逸民之有才德者每朝命至輒閉門不出配食於南州書院渾以守琛之子其學一以考亭爲法功程嚴密道德純備繼前開後爲世儒宗仁祖朝配食于坡山肅廟朝從祀于聖廡思齊際我朝之受命入於萬壽山名子以杜杜門晦跡失死靡改感而相從者七十二人世號其居曰杜門洞英廟幸松京設壇致祭立碑紀實當宁癸卯先從曺林孟三賢名姓之著聞特建表節祠而妥享近日守臣請以思齊竝躋表節祠而大臣獻議無異辭焉勝與子三問同日殉節父子之名與日爭光而肅廟復其爵當宁辛亥贈以贊成諡以忠肅業已享於魯恩之院我聖朝扶植世敎崇奬道義之典至矣盡矣今距松國之世幾五百載矣文獻豈不足徵則其學問之造詣道德之成立固難臆料淺深而若以信蹟之所載論其誠孝之所感神天默應符驗昭著如右所陳幸値我殿下孝理之治八域含生之類日遷善而不自知則惟此松國之孝閱百歲而不泯者亶合褒之以崇典而況乎精英鍾于一家休美毓於後嗣以言其節義則炳耀聖世如彼其卓然以言其道德則矜式斯文若此其炳然此莫非積孝成仁之餘慶所發也當時人士以秉彛同得之性起前代慕仰之誠設院而薦俎豆祖孫合享群賢列躋已乘百年之久宜蒙朝家曠感之典崇報之恩而美額之寵頒迄于今闕焉此殆由於院在嶺外無以自達而其爲衿紳之所慨惜世道之所欠闕容有極哉伏聞國初以金克一居喪至孝嶺人建院而享之以其孫正郞馹孫正言大有配之顯廟辛丑特賜紫溪號而寵之以聖祖重爵賞簡恩禮之治規猶侈異禮者一則爲克一之孝也一則爲兩孫之賢也以松國而方之於克一克一之所已得於聖祖者松國豈不得於今日也哉松國克一均是孝也而賢孫之儀於王家者不翅五六倍於馹孫大有則以我聖上繼述之孝儀式之德仰遵顯廟已行之美憲俯循微臣尊賢之至懇亟允華額之請則豈惟士林之聳瞻實爲聖朝之盛擧矣批以爾等之請可見士論之同然而宣額自有受敎禁令之敬載掌考除非事蹟之合於述志如一二祠院者不敢輕擧爾等退修學業
정조 21년 · 강
命放金吾時囚及秋曹輕囚
정조 21년 · 목
敎曰日寒如此禁府時囚照律區別功議先放送後草記刑曹輕囚如有可放者亦爲放送事分付○義禁府啓言時囚鄭在中從重論杖一百收贖告身盡行追奪從三年定配功議各減一等而其母年七十七歲云依法典收贖告身盡行追奪放送矣○刑曹啓言輕囚罪人中趙方立李春茂朴驗尙丁大得劉興伊等罪犯不輕竝照律放送其餘漢城府所囚朴海云等八名司憲府所囚盧喆伊承政院所囚廉孝先等竝放送
정조 21년 · 강
義禁府以慶源府竄配罪人朴載德移配安邊府啓義州府尹沈晉賢以漂海人渡江出來馳啓
정조 21년 · 목
該府尹狀啓以爲漂海人順付出來緣由已爲附陳於憲書齎咨官先來狀啓中昨日亥時齎咨官所帶去小通事朴道根刷馬驅人等持齎咨官報備局手本一度率漂海人李唱寶等十名還渡江出來拆見手本則以爲漂民等十名來到栅門而若待車卜齊到同時出栅則寒節滯留之弊委屬可憫故言于鳳城將先爲出送云依例推問則漂人李唱寶金鼎夏金瑞雲吳㝡彦高星協韓永采李明彬李慶寶等招辭以爲渠等八人俱以濟州牧左面居生之民出陸貿米次辦備涼藿鰒魚等物與同面人李己龍金昌海文仁亨朴必茂李唱孝等同乘李唱寶船隻將向江景之際本牧城內居高永泰金泰星二人以皮匠亦往江景次同時乘船乙卯年十一月二十七日夕時開船行到半洋二十八日東北風大作波濤如山鴟折櫓失不能制船斫去帆竹所載雜物幷投水中漂出大洋莫知去向而累經晝夜糧米已盡李明彬之父已龍李唱寶之弟唱孝及金昌海文仁亨等四人相繼飢死而遭風第三十三日泊到一處船隻爲崖石所觸片片破碎渠等幸得伏在板上矣岸上村里之人望見急駕小船個個拯出飮之以米泔處之以房舍連饋粥飯數日後始辨人事而飢死之四個屍身落在水中竟未撈出朴必茂則登陸之夕因飢繼斃故仍埋其處金瑞雲略知文字故以書字與其人相通則蓋琉球國大島用村也丙辰正月初三日其地方官下來問情故以朝鮮國全羅道海南地居生之人出海遭風四人船中飢死一人上陸病故之由書告仍懇以速還故國則答以本島無大船姑待寶島船來到始可解送中山王府云云同月初五日移置渠等於所謂宇天村而人家隔遠處造成草幕住接日給七升米及蔬菜鹽醬南草等種使自炊而食留至四月初一日寶島船始爲來到上官通事領率渠等同乘其船待順風同月初八日發行而自其村距中山王府水路七百里也同月十八日到泊中山王府泊於離王府十里地而漁家商店約爲百餘戶亦有官舍亦造給草幕日給八升米數斤肉故雖飽食安過鄕思日切以文字書懇速還之意於通事明世德爲名人則世德轉達官府自官府下送諭示文於渠等處使之安心留住以待中國進貢便付送云一年四節衣服自官製給兩次備給祭物使祭奠死者之魂蓋其禮俗甚厚今年四月初一日進貢使便自那覇府同爲乘船向福建福州府蓋八千里水路也同月二十六日始到閩縣下陸住接於法海寺每名日給一兩錢使之從便自饋留住三朔不卽發送故以卽爲回鄕之意書懇縣官則縣官亦送諭示文於渠等使之靜候皇旨始得發行故憫憫度日矣七月二十日始定護送官伴送北京而發行前數日自衙門每名各給衣資銀四兩路費銀三兩而發行之後或陸或水行過蘇杭等州都市人民俱皆繁華不可勝記而到山東地始乘車輛十月初三日得達北京自閩縣距北京爲五千里程也自衙門招致問情後住接於齎咨官所住南小館日給米肉供饋臨發時每名各給銀子二兩順付於齎咨官回便給車輛出送得此生還實是天幸所持來物件則以各處所受銀兩換貿以來云上項李唱寶等十名之漂流異國得此生還於三年之後者實是奇幸渠等所持來物貨解開搜檢則李唱寶馬尾五十斤羊皮衣五件金鼎夏馬尾二十斤羊皮周衣十件金雲瑞馬尾十斤扇子二柄羊皮七張羊皮衣二件小螺二對剪子二柄砂甁一坐貢緞八尺花器十立針子三封毛緞單上衣二件烟竹四箇雜香二箇吳最彦帽子一立貢緞衣一件斗靑四疋鍮器三坐高星協白三升十一疋羊皮周衣四件馬尾一桶花器十立韓永采琉球國甁二箇扇子四柄銷金一箇花器三立白三升五疋藍禾紬五尺李明彬木腰帶一件羊皮衣四件布衣一件涼揮項三件白三升二疋烟竹三箇鎖金一箇剪子五柄馬尾三十斤高永泰羊皮衣二件獐皮五張白三升三疋剪子扇子各一柄金泰星馬尾四桶獐皮三塊花子皮三張羊皮四張白三升三疋剪子二柄花器二立雜香七箇鑞鈴二十九箇衾家一件李慶寶羊皮周衣黑色胡衣各三件禾紬四疋貢緞三尺還爲出給於各人等處護送帖文依例成給交付前路次次上送
정조 21년 · 강
召見水原留守徐有隣壯勇提調鄭民始大將金持默總戎使趙心泰于便殿
정조 21년 · 목
承旨李肇源啓言未署經臺諫不得以臺諫自處卽是不易之法而近來一二臺臣署前陳疏或因事會之迫急或因僚臺之未備而終涉謬例昨日持平洪時濟以未署經陳疏到院本院據例退却屢度往復終不持去大損臺體請洪時濟推考敎以遞差
정조 21년 · 강
命壯勇營鳳山屯田中望海亭等田畓稅條以唐浦等地新買田畓免稅相換
정조 21년 · 목
壯勇提調鄭民始啓言本營所管海西鳳山屯田中壽進宮移來望海亭等田畓七結零自是免稅之地故本營只捧其稅條唐浦等地新買田畓七結零未及免稅故納稅於本宮多有製礙之端望海亭免稅之結還爲納稅唐浦等地田畓免稅移捧從便相換則結數適又相當在戶曹別無元結加減之弊在本營事甚便好依此施行之意請分付戶曹從之
정조 21년 · 강
命惠廳嶺湖南自納邑位太以錢代捧
정조 21년 · 목
宣惠廳堂上鄭民始啓言本廳需用近甚苟簡不可無拮据變通之道矣嶺湖南自納邑位太以本色上納之際民邑之爲弊多端依司僕寺典牲署位太例以錢代捧而太則自本廳從便取用則可除外邑之弊可補經用之需事甚便好矣從之
정조 21년 · 강
命水原管城將以本府判官例兼
정조 21년 · 목
水原留守徐有隣啓言外營守城節目今當啓下矣有城池宜有管城將請以本府判官例兼仍爲添入節目從之
정조 21년 · 강
命外營屬五邑軍制及協守節制成節目遵行
정조 21년 · 목
水原留守徐有隣啓言外營屬五邑軍制今已就緖竝與協守節制而追成節目具別單啓下以爲永久遵行之地從之
정조 21년 · 강
命觀象監提調徐浩修李時秀越俸一等曆書考準官及監印官等令該曹嚴加照律首官金啓澤汰去
정조 21년 · 목
該監啓言來戊午年七政曆詳細考準則正月初三日當書中氣雨水而無端遺漏誠極驚駭進上七政曆請出添印以入而當該考準官成周德監印官崔光賓崔景烈請竝汰去令攸司科治允之敎以設置雲觀莫重曆書不書中氣如許曆官將焉用之令該曹嚴加照律草記以懲日後卿等越俸一等不能檢飭之首官亦爲汰去知敬授之意○刑曹啓言崔景烈決杖八十後平昌縣徒二年定配成周德曾經正職移義禁府處之崔光賓居在楊州自臣曹發關捉來一體照勘敎以與推步差錯猶有間隔定配則竝自本曹收贖
정조 21년 · 강
全羅右水使金處漢以異國船漂到馳啓
정조 21년 · 목
該水使狀啓以爲羅州都草島領將朴孝得馳報內今月十二日巳時本島冬栢仇味浦邊異國汲水船一隻漂到三名屍體付在船中看審其所着衣服則異國人屍體的實云聞極驚駭摘奸次臣營虞候及漢學登時馳送此與生人漂來有異雖無問情節次察其所着衣服頭髮存削則可以知得其某國人物該領將宜有區別其某國人屍體而泛稱異國人屍體云者極爲疏忽拿致臣營從重決棍計料凡異國人漂來我境因病作故者造給棺材厚給衣袴使之埋葬於漂到山邊已有前例而毋論某國人屍體極爲可矜埋葬所入棺材三部及有絮長周衣袴衣揮項襪子各三部束斂所入去核九斤結布三疋以臣營所在休番木磨鍊定軍官入送該島詳察其某國人物後與地方官眼同假殯待處分厚埋之意嚴飭分付
정조 21년 · 강
遞同敦寧林道浩
정조 21년 · 목
道浩以無敦寧陳疏命下該曹稟處該曹覆啓請遞從之
정조 21년 · 강
京畿監司李在學以昌嬪墓斫木人等定配馳啓
정조 21년 · 목
該監司狀啓以爲昌嬪墓所斫木處別定地方官看審犯科奴屬照法重繩後狀聞守護軍等亦令地方官嚴治事命下矣卽接果川縣監金履裕牒呈內縣監馳進墓所犯斫處一一看審則墓所外靑龍之內內靑龍之外自作一局處所斫木根至於一百四十九株之多故私奴卜山及韓麻堂等捉來嚴刑究問則偸斫情節一一自服故捧遲晚牒報而守護軍洪三老味炭必得金老郞金等嚴刑懲礪云犯斫人卜山及韓麻堂依大典通編陵園墓木犯斫律卜山咸從府麻堂錦山郡各杖一百流三千里定配所發配不能禁戢之守護軍等嚴刑懲礪此後則地方官種種摘奸俾無不謹擧行之弊事另加申飭
정조 21년 · 목
政院啓言卽者監察來聽茶時之際扶腋陞廳行步慢蹇咆喝院吏擧措駭妄啓板之前何等敬謹而幺麼郞官有此悖擧萬萬駭然當該監察所當重勘本院請推外無他罰何以爲之敎以拿處
정조 21년 · 강
冬至副使申耆以正使金文淳病留栅內副使書狀先爲發行馳啓
정조 21년 · 목
耆狀啓以爲臣等一行今月十七日入栅之由已爲馳啓而十八日曉頭方欲離發之際正使金文淳忽地寒戰繼又嘔吐神精昏眩水漿不入勢不得不姑留調治而二晝二夜少無所減目下症形萬無冒寒前進之望同爲滯留誠爲悶然正使則姑留栅內待差歇追及計料臣與書狀官洪樂游先奉表咨文今日發行
정조 21년 · 강
罷兵曹參判柳誼副總管崔朝岳職
정조 21년 · 목
兵曹啓言今日中日廳試射時扈衛軍官李亨會一矢邊二矢貫三矢邊五矢貫合爲四中六分總府堂郞及臣考準試記呈于政院及見原單子啓下則李亨會姓名下邊二中之二字改爲三字六分之六字改爲七分至蒙直赴殿試之傳旨自臣曹或慮其計劃時差誤査實則兵曹書寫吏以爲三字七字初非渠改書而顯有刀擦之痕此槪由於總府書吏往傳該府郞廳呈于政院之際必有作奸之事書吏朴運盛出付秋曹嚴覈重繩李亨會原單子勿施而亨會之符同書吏作奸之狀昭不可掩一體嚴覈重繩總府經歷洪達三躬呈單子則亦難免矇不覺察之罪請拿問處之敎以卿與總堂皆着銜於試單則曰以只見草試記諉罪呈單之總郞者卿事萬萬駭然無諭有情無情卿若檢飭名以試場亦豈有如此如彼之事卿之近來衰不修擧之責焉敢免乎卿與總管罷職試單付標令政院勿施總吏與扈衛軍官皆飢寒之類設有奸情何以辦出亦無異於奸未成令本曹判堂各別嚴治
정조 21년 · 강
義州府尹沈晉賢以冬至正使金文淳病勢無減姑爲仍留馳啓
정조 21년 · 목
該府尹狀啓以爲冬至正使因病留栅之由已爲馳啓而卽接栅外留待將校二十日申時所發告目則正使病勢一樣無減姑爲仍留云此後加減連續探報之意申飭敎以相當藥物入送病勢這這探問火速狀聞事回諭
정조 21년 · 강
命金吾時囚鄭煒李學彬放送
정조 21년 · 목
義禁府啓言溫陵參奉鄭煒原情以爲渠宿病每當秋冬益致沈痼重地職事或恐緣此廢闕九月中具由呈單扶舁還鄕竟致莫重節享齋官不備曠官之罪無所自逃云請刑推得情敎以分揀放送使之卽爲供職又啓言監察李學彬原情以爲啓板事體所重何如而扶腋陞廳咆喝院吏俱是不敬罔赦之罪莫非渠平日行已無狀之致萬殞猶輕云請刑推得情敎以附過放送
정조 21년 · 강
召見大臣備堂藥院提調趙宗鉉副提調徐龍輔于熙政堂
정조 21년 · 목
行次對藥院請診也○工曹判書鄭民始曰外營節目中協守守城等條件不爲區別擧行時實有囫圇之慮所當更以各條分書以別軍制措處之方而節目旣已啓下何以爲之乎予曰啓下節目送于外營更爲修正以入事分付禮曹判書李時秀曰以注文鎭印信事已有所仰達者問其委折則以爲自鐵串移鎭注文今爲八十餘年鐵串則自有別將之印注文則至今所用者自鐵串移來之印信也印刻刓不堪用云自本曹更爲造給乎予曰造給可也
정조 21년 · 강
命濟州災實從便措處開錄諸條竝依近例許施仍命承旨金達淳罷職
정조 21년 · 목
右議政李秉模啓言此濟州牧使曺命楫災實狀啓也分等名色不爲擧論仍以爲可以從便措處者開錄于左而風高船路遲速無期每患不及故依近例一邊狀聞一邊擧行事涉擅便極爲惶恐爲辭矣其一各年舊還姑爲停退以紓民力事也其一各寺奴婢身貢依近例每口減給一斗事也其一男丁大同米每口各減一升事也其一軍兵逃老故病癈之類嚴飭各該邑使之隨闕充定待明春從附近哨司鍊計料事也今年旱災偏在於南沿而本島年事得占稍登分等之不爲擧論尤可見三邑之無甚優劣誠爲萬幸後錄諸條便屬已擧行之事而舊還停退旣得便宜奴婢身貢之每口減一斗男丁大同米之每口減一升亦係近例竝與軍丁待明春從附近哨司鍊事依施而原狀啓自政院誤下於戶曹以致覆奏之稽滯當該承旨罷職雖以本牧言之先擧行後狀聞雖是前例必以令廟堂稟處爲辭而近年以來或請廟堂稟處或不請廟堂稟處此後則先擧行後狀聞雖依前爲之結辭則以令廟堂稟處爲請之意請分付從之
정조 21년 · 강
命濟州牧漂到異國人依願發送待狀聞撰咨文定禁軍下送灣府傳給鳳城將處
정조 21년 · 목
右議政李秉模啓言濟州牧漂到異國人二十名旣願以從水路還歸云矣待本道發送狀聞之來令槐院撰出咨文別定禁軍騎撥下送于灣府使之傳給鳳城將處以爲轉致北京之地從之
정조 21년 · 강
命禮部回咨定禁軍下送灣府傳給鳳城將處
정조 21년 · 목
右議政李秉模啓言北京禮部交易咨文出來矣令槐院依例撰出回咨正書安寶後定禁軍騎撥下送于灣府使之傳給鳳城將處以爲轉致北京之地從之
정조 21년 · 강
命總廳壯牙兵身米未納者以錢代捧
정조 21년 · 목
總戎使趙心泰啓言本廳壯牙兵軍需保散在畿內各邑俱是納米者而至於壯牙兵身米則若無朝令自臣廳不敢擅許代錢矣今年條身米中傍近諸邑今幾畢納至於百里外居生者以其民情邑報相續其在軫恤之道有難一切防塞姑依近例以錢代捧從便貿充以爲一分紓民力之地恐合權宜故仰達矣從之
정조 21년 · 강
命次對呈告諫院諸臺實病外竝禁推
정조 21년 · 목
承旨李肇源啓言行公臺諫之不待牌招入參賓對自是格例且有飭敎而今日次對諫院諸臺無端呈告竝不入來請推考從之敎以衆所共知實病外竝禁推
정조 21년 · 강
罷校理朴吉源副校理鄭來百職
정조 21년 · 강
遞承旨徐龍輔以李鼎揆洪義榮爲承旨竝前望也
정조 21년 · 목
龍輔不爲仕進也
정조 21년 · 강
命檢校待敎沈象奎事過後拿問捧口招舊選文臣李勉兢拿處
정조 21년 · 목
敎曰年少力强者一兩日校書之役有何難事乃敢如彼無狀不知擧行之反爲榮幸而所爲放恣莫甚當該檢校待敎沈象奎事過後令該府拿問捧口招當施遠配之典以懲怠慢之習而當該舊選文臣李勉兢事過後亦爲拿處
정조 21년 · 목
諭善尹得孚入見如儀檢校直提學李晩秀隨入講說見講學廳日記
정조 21년 · 강
飭各該營門檢察津渡凍泮人畜躓足之患
정조 21년 · 목
敎曰大雪又下寒事之稍弛可知近聞津渡凍泮之不一而人畜不無躓足之患云廟堂何不嚴飭乎各其所管營門別般檢察亦自廟堂時遣摘奸而若有一毫不勤該將臣重勘津將等依口傳下敎勘律事嚴飭
정조 21년 · 강
命有司堂上李書九罷職下義禁府推考
정조 21년 · 목
敎曰近來勞逸倒置至於有司堂上最其尤者適因民事使之來待則成命已久無難於遲滯有司之責其敢若是乎雖無此人豈無他堂當該有司堂上李書九先罷其職下義禁府推考
정조 21년 · 강
重推有司堂上李時秀趙鎭寬
정조 21년 · 목
敎曰備局郞吏擧行極爲駭然諸有司堂上爲先從重推考
정조 21년 · 강
命來初一日輪對當次受點人後日次來待
정조 21년 · 강
遞承旨蔡弘遠
정조 21년 · 강
平安監司朴宗甲陳疏引義賜例批
정조 21년 · 목
疏略曰臣伏聞月前賓對以朴載德臺通事至有當該銓官譴責之請傳旨已入特命勿施臣亦伊時銓官之一也今此駁正之擧出於論思之地則臣雖欲費辭而自解旣居其職且參其政慢官失職厥罪尤大伏乞將臣所帶職名亟命鐫改以重公議
정조 21년 · 강
優給咸興府燒戶恤典仍飭該府禁火之方
정조 21년 · 목
咸鏡監司李鼎運以咸興府民家四百三戶燒燼馳啓敎以當此寒節聞此被燒失所況數過數百乎言念失所之狀何異目擊另施之恤典當用各年例擧行而庚子年最多丁酉戊戌乙卯等年其例不一今番則參酌各例會付穀各一石別施恤典限一年蠲役殘獨戶如有未捧還上停退該府失火最頻禁火不以其方每未免延燒之夥然嚴飭道伯此後俾有禁火之效事令廟堂行會民戶奠接後當有考察之行卽爲狀聞事一體分付
정조 21년 · 강
命中日試射作奸扈衛軍官及總府吏充定龍虎營軍
정조 21년 · 목
兵曹啓言因本曹草記總吏與扈衛軍官令判堂各別嚴治事命下矣當該扈衛軍官李亨會都總府書吏朴運盛各嚴棍二十度而其在嚴科場杜後弊之道不可棍治而止請移送法司以科場用情律照法勘處敎以無異於未行而事旣發覺旣嚴棍李亨會朴運盛充定龍虎營軍
정조 21년 · 강
全羅監司李得臣以龍潭縣令金載七罷黜啓
정조 21년 · 목
該監司狀啓以爲龍潭縣令金載七其子鑢以姜彛天之密交罪犯至重至於定配則其父不可晏然仍置於字牧之任該縣令罷黜其代令該曹擇差下送
정조 21년 · 강
召見諸承旨及有司堂上李時秀趙鎭寬于重熙堂
정조 21년 · 목
諸承旨持公事也予謂有司堂上李時秀趙鎭寬曰昨日有司堂上李書九申前使之待令而未見竭蹶之意予之獨勞於上豈非勞逸之倒置乎北道失火自庚子前後非止一再則本司謄錄亦必逐年載錄而自申至昏終未考出寧有如許國體乎此無他專由於司吏之無一老鍊者而一任其蒙騃沒覺者苟然充數之致也大抵非但籌司吏之爲然諸各司亦未聞有掌考之吏此緣除汰之頻數而不能習熟於所掌之致以此一有下問擧皆茫昧不能對是豈成說而又豈非自廟堂提飭者乎且以大臣言之再昨次對時以吏判身病事有所仰奏者予固不答矣古則時任大臣中有身病不參次對者言送僚相使之陳達而亦不敢自安其翌日卽以闕禮陳箚矣今以吏判送言之故而遽然陳達者亦不有損於體貌乎且昨日以津渡人畜涉氷事有所飭敎則其在問牛喘之義固當從而申飭卽令報來而該將臣至今無皁白今日本司之坐訓將亦無端懸病將臣之不敢懸病法意有在且寓裹革之義也故重臣趙觀彬則以其處地階又輔國而次對時一不敢懸病古例卽然而所謂訓將之偃然在家無難稱病者豈不駭然之甚乎以此意出傳于大臣而自明日連爲開坐於本司訓將則罷漏後先爲來待待諸宰齊到後來呈進不進單子事分付
정조 21년 · 강
以李魯述爲承旨前望也
정조 21년 · 강
領府事洪樂性陳箚請勘賜批
정조 21년 · 목
箚略曰臣於扈衛軍官之中日試射單子弄奸事誠不勝驚悚之至所謂扈衛軍官者率多無賴之輩至有今番作奸犯科之事莫非臣溺職之致伏乞特遞臣扈衛大將之任仍勘臣不能嚴束部伍之罪批以無論矢數之用奸與否卽奸未成而該校該吏皆飢乞不自聊之類處分止此足矣卿何過辭乎安心調理仍敎曰此批答令卿子申退時往傳
정조 21년 · 강
命義州府尹李基讓詳探冬至正使金文淳病勢以聞
정조 21년 · 목
基讓以冬至正使金文淳病勢無減仍留栅內馳啓敎以其間有差道乎詳探狀聞事回諭付之畿營直撥卽爲傳給
정조 21년 · 강
命訓將李敬懋御將李漢豊記過待令尋分揀重推訓將飭諭廟堂
정조 21년 · 목
敎曰昨以津渡事下敎卽爲重人命之意則苟能擧職豈待下敎而嚴飭乎成命過夜之後亦不以一言皁白回告於承命分付之宣傳官者萬萬駭然當該將臣等爲先記過待令事分付○敎曰雖曰武將將與相一也先期不能檢飭多愧於古人之徒杠成問牛喘之意該營將臣之溺職均有其責而昨日口傳下敎中旣付之令前此則不須說也御營則當刻內査報備局者足可謂贖其罪訓局晩時則固晩時査報則査報云旣不言送轉稟又不枚擧草記者果非廟堂自反處乎此雖小事亦有關於刑政爲掩廟堂之疵獨責將臣誠有混圇之嫌焉旣知事實之後宜有闊狹訓御將記過姑爲分揀晩報之訓將爲先從重推考而老病自老病職名自職名以是古之將臣常念裹革之義雖病不敢懸病於賓對擔舁至朝房要令大臣謦咳而近來此規全廢廟堂不欲開口可否廟堂之不尊卽朝廷之不尊豈可一味無提飭乎此意令廟堂知悉俾思尊朝廷之道○備邊司啓言連接各營門所報則楊花漢江西氷庫鷺梁銅雀臨津等各津合氷姑爲完固人畜無弊往來云發遣本司郞廳臨津外自松坡至楊花津竝爲摘奸來頭擧行各別惕念之意一一嚴飭而別將之不在鎭上者分付於各其鎭屬今纔來告而江氷之完固一如各營所報其中松坡卽是廣州所管故該留守處亦爲關飭此後各津勤慢時遣本司郞廳更爲考察
정조 21년 · 강
諭右議政李秉模勿胥命
정조 21년 · 목
政院啓言卽者議政府錄事來言右議政李秉模以爲罪著溺職致勤飭敎惶懍震越靡所容措走伏金吾門外恭俟嚴誅云仍納命召何以爲之乎敎以勿待命事遣史官傳諭仍傳命召又啓言右議政李秉模以爲雖伏承勿待命之敎罪負至重衷情轉益惶懍仍爲胥命云又納命召何以爲之乎敎以勿待命事遣史官傳諭仍傳命召
정조 21년 · 목
政院啓言議政府錄事來言右議政李秉模以爲惶懍之極轉益靡措仍爲胥命恭俟嚴誅云又納命召何以爲之乎敎以勿待命事遣史官傳諭仍傳命召又啓言右議政李秉模以爲連伏承勿待命之敎而未伏常憲之前不敢偃處仍爲胥命云又納命召何以爲之乎敎以勿待命事遣史官傳諭仍傳命召
정조 21년 · 강
以金履禮爲龍潭縣令口傳也
정조 21년 · 목
敎曰守令有闕之代令該曹口傳差出待下批當日辭朝
정조 21년 · 강
命晉州牧使南寅老鎭海縣監李元圭待田政邑務一一釐弊後狀聞差代
정조 21년 · 목
慶尙監司李亨元狀啓以爲晉州以右治之次之邑春後私賑今方經紀而該牧使南寅老瓜限不遠今若付之生手則不但災邑迎送之弊實有賑事疏虞之慮鎭海縣監李元圭三年弊局專意修擧此固可尙而該邑處在沿海民情亦甚遑汲如不救急實難延活報瓜不遠其歸可悶松羅察訪南公著瓜限且迫而該驛處在最尤甚淸河地方驛卒賙恤及諸般施措尤當加意晉州牧使南寅老鎭海縣監李元圭松羅察訪南公著限麥秋仍任事令該曹稟處敎以使之依狀請施行兩邑守令則奚特麥秋乎田政邑務一一就緖釐弊然後狀聞狀聞然後差代事本曹竝以知悉亦令廟堂枚擧此意分付道臣俾責實效
정조 21년 · 강
放朔州府定配罪人具紞仍施五年禁錮之典
정조 21년 · 목
平安監司朴宗甲狀啓以爲義禁府關內朔州府徒二年定配罪人具紞遭母喪云依法典給暇歸葬過三月後還發配所事分付配所官後依例啓聞云故罪人具紞給暇歸葬之意發關分付於朔州府敎以曾於宣傳官時知其有篤老之母而因其于科不能終養者殊甚矜惻罪犯自罪犯孝理自孝理法雖難屈而情宜可諒解其竄錮其身俾許專意泣血於三年○義禁府啓言朔州府徒三年定配罪人具紞放送事分付該道道臣而禁錮年限以幾年磨鍊乎敎以以五年爲限
정조 21년 · 강
右議政李秉模陳箚請勘賜批
정조 21년 · 목
箚略曰臣經宵低首祗俟嚴命聖朝寬大不惟不加之罪荐降勿胥之命繼有口傳下敎臣不敢更瀆歸伏私次而津渡擧行初非難知眩行之事將臣察飭自有中書可據之例此而矇然他尙何論臣之忝叨匪據倏過半載一味素餐綱紀日壞臣之僨敗本不足輕重於世而可顧者職名也可惜者國體也伏願亟降威罰批以體例間事何必如是深引乎卿須安心卽起視事仍命遣史官傳諭
정조 21년 · 목
因該府捧供草記敎以放送
정조 21년 · 강
命龍潭縣令金履禮除署經下送此後以署官久任下敎之人參上則守令除署經參下則出六後除守令講及署經著爲式
정조 21년 · 목
敎曰新除授龍潭縣令金履禮未署經不得下去云其人屢見於署官知其可堪何必署經卽爲使之下去此後以署官久任下敎之人官案懸註而參上則守令除署經參下則出六後守令除講亦除署經事定式以此傳敎載之御覽官案本曹官案
정조 21년 · 강
命吏曹判書沈煥之給由
정조 21년 · 목
煥之與參判李敬一再違召政院啓稟三牌敎以判堂聞有實病給由參判牌招
정조 21년 · 목
以崔烜爲執義申若樞朴道翔爲掌令申龜朝李勉昇爲持平尹悌東爲校理柳相祚爲副校理曺允亨爲同敦寧趙鎭寬爲兵曹參判
정조 21년 · 강
命光州牧燒戶另加顧恤
정조 21년 · 목
全羅監司李得臣以光州牧民家四十六戶燒燼恤典依例題給馳啓敎以當寒失所矜惻嚴飭該邑倅別加顧恤其中小殘獨戶新還之未及辦納者勿徵畢奠接後形止狀聞事三懸鈴行會
정조 21년 · 강
分揀檢校待敎沈象奎舊選文臣李勉兢等處分
정조 21년 · 목
敎曰聞其事實罪在於下吏檢校待敎沈象奎舊選文臣李勉兢處分分揀
정조 21년 · 강
許劃嶺南賑資常賑米太五千石租麰五萬石仍飭摘發撓民肥已之守以聞
정조 21년 · 목
備局啓言卽見慶尙監司李亨元狀啓則以爲尤甚邑尤甚面里中至貧窮最無依之民實有目下難保之慮趁歲前從便救恤餘外資力延活可以挨過深冬者預先精抄區別等數待開春次次付賑至若有田土業工商而來頭足可辦納還穀者一竝抄付等還之次之邑抄出其無依賴最貧窮之類使之量宜救急尤甚面里之災形民勢視尤甚邑無甚異同者歲前救急春後設賑與尤甚邑一例擧行而其中不煩公穀請行私賑之邑無論尤甚之次竝依報許施稍實邑尤甚里更察民情春窮之時從當賙救公私賑與救急秩秩分類開錄所入穀物折衷磨鍊而私賑備荒帖價等穀時留元數都不滿萬包災邑停退之數又將就中除減則餘數無幾依近例二賑穀外常賑米太合五千石租麰合五萬石特令劃給則從略分劃如有用餘依例還錄事請令廟堂稟旨分付矣無論公私賑與救急一付道臣從便擧行第觀來頭勤慢之如何至於賑資連用常賑穀雖甚可悶三賑穀與備局軍作等穀餘數無幾則勢不得不依近例取用常賑而用餘自當還錄姑不必較計多少請依所請常賑米太合五千石租麰合五萬石特爲劃給允之敎以托以所謂勸分補賑等名色撓民肥已之守令爲先隨現摘發狀聞以爲懲一之也
정조 21년 · 강
命嶺南後漕倉裝船日子及領運差員依舊制施行
정조 21년 · 목
備局啓言嶺南後漕倉發船以三月初三日爲定領運差使員以安骨萬戶移定更觀今年漕運論理狀聞事因前道臣李泰永所報覆啓行會矣卽見慶尙監司李亨元狀啓則以爲發船日子之進不進當觀風氣之順逆領運差員之善不善惟在檢束之能否試以今年漆原事觀之春寒尙峭風勢猶勁進日裝發安知非不利之端而薺浦受差已踰卅載每年駕海鎭卒皆慣於風候安骨移定係是新創騎船將吏不諳於水道漕倉程途亦無遠近之懸殊而十三日裝船薺浦鎭另差旣載通編則當初定制儘有商量依前施行事請令廟堂稟旨分付矣發船之差進期日領運之移定安骨前道臣所論非無意見而時道臣所謂日子之進不進當觀風氣之順逆領運之善不善惟在檢束之能否者恐爲漕轉不易之論今春變通亦出試可之意非爲永遵之法而漆原之事不幸而又在當年以此專諉於裝發之太早差員之相換則雖似溱合亦不可謂無其理一依舊制十三日裝船薺浦鎭領運實合便宜請以此分付允之
정조 21년 · 강
全羅監司李得臣以羅州都草島漂到異國船摘奸形止馳啓
정조 21년 · 목
該監司狀啓以爲羅州牧使任焴牒呈內本州都草島漂到異國船一隻屍體三名今十八日與右水營虞候辛有燦多慶浦萬戶玄時成漢學朴載文眼同摘奸則都草島領將朴孝得招內今月十二日巳時本島邑內村居明道學爲名漢來言曰俄者爲漁採出往冬栢仇味浦邊則何許小船一隻漂到於浦邊而船隻模樣異於我國船隻云渠與邑內村居丁元昌陳漢平及明道學等偕往浦邊看審形止船在鹵嶝水滿其中而似有衣服沈在船中急令三漢等汲出船中之水有屍體三名而觀其所着衣服則異國人屍體的實故有所馳報云上項漂到小船在於都草島冬栢仇味浦邊鹵嶝而三箇屍體俱是男人削其頭髮後有條辮髮盡爲解散以山麻繩繫腰引掛於船艙駕木或着黑色綿周衣或着白羊皮長周衣或着黑三升短周衣其形體衣樣與昨冬漂來大國船人物一般相似其爲異國人屍體十分無疑船隻則大小制作如彼國汲水船而無帆竹鴟櫓鼎鍋等物又無他什物以船上之無一箇搖櫓屍體之自縳其身觀之則必是海邊船人乘此小船往來海上失其搖櫓爲風濤所驅累日漂流於大海中飢凍致命者而渠亦目知其必死不忍屍身之沈沒海底目縳其身于船艙冀或漂泊某處此外無他可疑可執之跡而旣無船標之可驗亦無船邊所書之船號則某地方某人船隻與某人屍體無以的知屍體斂殯一款自右水營齎送板材衣袴故依水營關辭着實假殯云今以地方官所報觀之異國人之逢風漂流凍餒致死明的無疑而憑問無處姓名居地實無知得之道屍體則該島山邊依例厚瘞船隻亦依已例卽爲燒火事題送
정조 21년 · 강
詣景慕宮展拜仍行冬享省牲器
정조 21년 · 목
具翼善冠袞龍袍乘輿出永淸門至明政門外降輿乘輦出弘化門由館峴至觀旂橋降輦乘輦至宮洞口降輦乘輿入齋室改具冕服詣版位行禮陞詣宮內奉審還入齋室改具遠遊冠絳紗袍詣省器位省器詣省牲位省牲仍行肄儀予御齋室命承旨洪仁浩率典樂金應三金大健以入命承旨問典樂曰鍾石磬之諧聲太近煩削有欠疏緩緣何而然耶應三曰每於享時欲趁行禮之節次故行禮遲則奏樂亦遲行禮速則卒章易闋矣予曰鄕黨篇不云乎趨進翼如也獻官若果翼如則行禮之速自是禮節豈可曰樂聲長短在於行禮之遲速乎近來典樂等不勤肄習常時則只爲無用之雜樂故如是豈不可駭乎大抵祭享之時行禮若或遲緩則敬謹之心易於解弛故作樂之節亦隨而速其所不調亦以此也此後則便從徐緩而其中亦不無遲速之別雖以情理言之迎神不可緩送神不可速而初獻及亞終獻行禮時亦有遲速初獻則以九章奏之而遲速務得中亞終獻則以九章分半奏之而至若撤籩豆則其在廢撤不遲之義有不可稽緩遲速節次以此爲定爲可傳云聞其樂而知其德此後祭樂以是爲定則聽之者其於行禮之節次可推而知也衆樂中鼓聲尤欠深遠之意有似讌饗之樂此亦改之從當有考勤慢之道另加肄習事分付也少頃出齋室乘輿出宮大門外降輿乘輦至觀旂橋降輦乘輦入弘化門明政門由永淸門還內
정조 21년 · 강
召見奉常提調徐龍輔于重熙堂
정조 21년 · 강
遞承旨李集斗以金達淳代之仍命敍用前望也
정조 21년 · 목
集斗差祭也○政院以達淳方在罷散中啓敎以敍用
정조 21년 · 목
毓祥宮延祐宮懿昭廟文禧廟冬享在再明也
정조 21년 · 강
遞同義禁權裕李益運
정조 21년 · 목
裕益運違召政院捧入推考傳旨敎以幷許遞政官牌招開政
정조 21년 · 강
有政吏曹判書沈煥之進
정조 21년 · 목
以金華鎭爲判義禁李漢豊沈基泰爲同義禁鄭民始爲同成均金載瓉爲知經筵
정조 21년 · 강
遞吏曹參議魚用謙以李勉兢代之前望也
정조 21년 · 강
仍任前判義禁閔鍾顯
정조 21년 · 목
判義禁金華鎭違召政院捧入推考傳旨敎以更思昨日下敎稍過矣前判堂仍任牌招
정조 21년 · 강
命忠淸監司韓用和越俸一等狀啓還下送安興僉使趙崈令帥臣決棍取招狀聞
정조 21년 · 목
因用和安興鎭造船材木曳運軍價收斂沿民委折査實狀啓敎以僉使所報極爲無據設有謬例但當首實而因傳敎關問之事焉敢游辭粧撰又從以飾辭乎該僉使令帥臣決棍取招狀聞事令廟堂分付道伯之不顧體例不念紀綱循例狀聞不以何以捄弊何以生弊等語論理者駭然甚矣當該道臣越俸一等狀啓還下送
정조 21년 · 강
命洪州牧京軍門所納軍布中以純木備納名色問于前牧使草記
정조 21년 · 목
忠淸監司韓用和狀啓以爲洪州牧京軍門所納條中純木備納名色據實狀聞事命下矣本州各年軍布上納文書及捧上册一一考閱則砲保果爲依法典以純木收捧上納而其餘兵曹禁衛營及各衙門所納軍布則或錢木參半或純錢捧納元無純木上納之事矣敎以問于前牧使草記
정조 21년 · 강
勘放金吾時囚李鎭宅等
정조 21년 · 목
義禁府啓言開城經歷李鎭宅原情以爲渠赴任之路適逢使臺之行卽爲避馬於稍間之處而未及下馬俟其過去還出路次則勢非挨過而至有狀聞論罪之擧莫非愚迷顚錯之罪云所當請刑曾經侍從請議處敎以生疏所致而體例至嚴又況御史自別於等閑別星則所爲駭然甚矣爲先以公罪區別功議從重勘律放送後草記又啓言李鎭宅功減一等杖九十以公罪收贖放送又啓言新溪前縣令金健柱杖一百收贖告身盡行追奪私罪施行允之敎以功減一等
정조 21년 · 강
命溫陵參奉鄭煒待待命拿囚
정조 21년 · 목
因義禁府拿來草記有是命
정조 21년 · 강
召見承旨于重熙堂
정조 21년 · 목
予敎同副承旨金達淳曰右相何爲落留尙不出去云耶達淳曰聞大臣言則昨日夕前都正金鼎國以其從弟信國所聞於姜彛天之凶言來告大臣故大臣將欲請對方留闕中云矣予曰此必是可笑事而大臣發說於前席則事將張大反有宣洩之慮承旨出往捧入其所錄之紙而承旨旣已轉奏則此與大臣之入侍陳達別無異同而自上當有商量之道姑爲還第以俟處分之意傳于大臣可也
정조 21년 · 강
召見大臣備堂及藥院提調趙宗鉉于熙政堂
정조 21년 · 목
行次對藥院請診也○予謂左議政蔡濟恭曰久不見卿矣以使事有問議者且整理穀事旣有所重而卿旣總理故兼有下敎者所以召卿矣箕伯與灣尹狀啓廿七日所發者連三度馳啓而兩度則一向無減一度則曰數日間當力疾登程云礿則正使病勢有加無減且入栅後雖與我國無礙通信而旣是彼地想其生入玉門之意必切於病中其在體下之義不可不恤顚沛任其前進故昨有問議於卿等以爲差代之計矣今旣聞向減之報則不必更爲差送耶濟恭等曰臣等亦見其狀本而諸症稍減云然則爲使事亦甚幸矣予曰整理穀査啓今旣齊到姑未詳覽而槪見其要語則皆是外題或曰錢捧每石價爲幾兩或曰米捧爲幾許或狀本中草率塞責全然闕之然則不爲論列狀聞之道則當更爲行會耶以覃恩廣惠之擧穀名所重何如而其或萌計於賭利者豈可以邑倅論之且其穀數之分劃初旣不多則寧有染指之端乎爲道伯者只當査問其彼此虛實而已而謂之査實或不無民邑騷擾之弊則是豈成說乎大抵故相以整理穀事稟處成節目予固知保無他慮故初不詳覽而啓下矣其後今禮判言內整理穀名色有三條一則修城餉穀者亦曰整理穀者名色恐或相混此則名之曰修城整理穀爲可乎云故予始乃取見其節目則果有修城穀遍八路之擧夫如是則名色之自致混捧民人之不知其區別亦無足怪矣初欲以此穀置諸水原而環東土數千里之間何者非吾民乎以其投醪之義將使八路民生春種秋收以至於億萬年飽慈德而頌慈恩則道啓中以邑宰之不爲別儲一庫費辭請罪亦甚如何設令混置他庫名之曰整理穀雖後人問之則曰此是某年某時整理穀之所以設施者云爾則可爲廣敷之一道而以今狀本觀之大違區處之本意玆曷故焉當初節目中果以別儲行會耶無論混捧與別儲取其生生不窮之義俾吾民雖千萬年後皆知整理穀三字之義者乃其施措之意則混捧與別儲何必論之而且有修城穀名色則民何以卞別曉得乎當初所以然如此而亦由於任事者不善爲之致也吏判筵奏以米捧爲罪而修城穀則節目中有米條然則易致混淆列邑之以米收捧亦何必罪之乎濟恭曰今旣論列狀聞而一竝置之則無所懲畏且不無解體之慮又欲一竝懲治則亦有張大之嫌臣未知何如則爲好也予曰完伯狀辭太涉煩瑣所謂立本等說是何前無而今有此則姑無論嶺伯則萬萬駭然今若平心細究則除非贓汚者外寧或爲於此聚斂之計乎雖然嶺南七十餘州何曾無一介犯科者而乃以草草數行語漫漶塞責而止寧有如此無嚴之習乎此專出於不知畏忌敢生彌縫之計全不留意於奉令承敎之道此而仍置尙可曰朝廷有紀綱乎嶺伯則不可不嚴處而但念本道之明春賙賑不可付之生手今若論其朝廷命令之不立與當春賙賑之得宜則孰輕而孰重濟恭曰嶺伯事果萬萬駭然所當重勘而第及今遞易則開春設賑時新到者未諳頭緖民事狼狽之外尤切九重南顧之憂臣意則追後勘罪亦不晩矣予曰此莫非廟堂之責也如此道臣不能自廟堂使之畏戢而致此耶仍謂有司堂上李時秀曰各道狀本封置於本司以待明春麥秋後稟處可也程子曰遽忘其怒觀理之是非予欲爲觀理也旣觀理而又至於窮理則亦足爲明是非之道矣濟恭曰忘怒觀理之敎誠不勝欽仰萬萬矣予曰今番以津渡事有該將臣記過之命而傳敎誤以三將臣書之禁將則初不必擧論也臨津乃是撥路而津將之申飭指導自前無慮最可慮者銅雀西氷庫兩津故也予謂總戎使趙心泰曰修城穀一款今年則已爲收捧而來頭則必也變通然後可無名色相混之慮厥數未知幾何心泰曰以三千石作錢收捧五千兩矣予曰毋論某穀以備局句管穀區處則亦似無妨耳工曹判書鄭民始等曰五千兩數年例劃付則當無損益矣
정조 21년 · 강
命造紙署紙匠等處各司毋得取用試紙
정조 21년 · 목
該署提調鄭民始啓言本署紙匠些少爲弊之端自下可以漸次矯捄而至於大小科場時各司之取用試紙於紙匠輩而或輕價勒取或中間閪失爲弊最甚此後則無論某衙門毋得取用於紙匠之意請出擧條嚴飭從之
정조 21년 · 강
命秋曹囚金宗得具格成案後用律
정조 21년 · 목
漢城判尹李秉鼎啓言臣於再昨本府覆檢狀修送秋曹時詳閱其文案則正犯罪人金宗得生慾於攘奪一牛殺越柴商於都市咫尺之地白晝剚刃情節窮凶此不可以尋常殺獄論直施强盜之律恐合警衆之道請下詢大臣處之予問大臣之意左議政蔡濟恭曰風俗雖曰不古豈有如此獄之窮凶絕悖乎其在警衆之道決不可以尋常殺獄論斷卽地用律於衆民聚會處以爲勵俗之地恐不可已矣右議政李秉模曰此與尋常殺越之獄有異亟施强盜不待時律以爲警衆之道宜矣予曰刑判亦陳所見刑曹判書趙心泰曰正犯初自捕廳捉得而窮凶情節自初詰問時箇箇輪款又於初覆檢節節取服且攘奪財物戕殺人命有不待時用律之法則捧結案後依律處斷允合警衆之道矣予曰其爲絕悖窮凶有浮於强盜正法與梟示間卽爲考律具格成案後用律
정조 21년 · 강
命前議藥同參李敬培復屬該廳
정조 21년 · 목
藥院提調趙宗鉉啓言議藥廳醫官李敬培今已闋服似當依例復屬而該廳適無見窠請以加出啓下卽令付軍職從之
정조 21년 · 강
吏曹參判李敬一疏陳毋病乞遞賜例批
정조 21년 · 강
推全羅監司李得臣仍命寶城郡守尹敬喆所犯諸條更令逐條査實以聞
정조 21년 · 목
義禁府啓言頃因持平洪秉臣上疏寶城郡守尹敬喆所犯諸條詳査牒報之意行會本道矣卽接全羅監司李得臣査報則以爲該郡守兩載居官政多偏酷自稱任怨而做事者率多違式而犯法代錢捧糴已是法外廉價立本自歸料販至於糴斛流作謂循民願而創行則自取衆謗舊還徵捧固難收刷而代納則有違常法前官自備之錢散在民間而忽地還徵則已多侵虐民庫貿租之價不稱時直而殆同抑配則亦一掊克設庫補民雖托寺役之移屬官用各種多出其中則憑公濟私之跡安得免也代將納錢縱爲軍物之繕修外面聚看便同交易則貨取差任之目烏可辭也最是簽丁一事卽其斂怨張本搜括法外之閑丁充入黃白之闕額者自稱以擧職而落訟犯科者胡爲箇箇降定免役濫稱者何至一一捧疤而兩處無額之祠保率汰定容或無怪一人見過之故擧族充伍亦近已甚罰定者之先納則解之拒納則治之有若暴斂者然一境之嗷嗷衆口之藉藉皆從苛酷中出來則是豈字牧者之所忍爲哉惟其整理穀藉重一事非但廉路之所未聞聽其供招一辭發明考諸文簿終未執贓至於流作石數視同他例者全無敬謹之意合有論勘之典而色落亦循他例代捧又無明證則有難直歸於犯乎之科第臺疏中立本之八錢廉價軍伍之數百括定還穀之每石加捧鄕任之捧錢特差云者雖或傳聞之差過事實可見論列之皆有根因則豈獨於整理穀一款必無所犯而諸囚忍杖牢諱終不輸款者萬萬痛惡竝爲嚴囚待栲訊限滿更爲盤覈計料云矣今以道査觀之尹敬喆之身爲字牧之任苛酷爲政剝割爲事種種不法之狀綻露無餘還穀之立本取剩舊還之擅自代捧前官自備之忽地還徵民庫貿租之便同抑買代將納錢之貨取鄕所差任之招謗搜括閑丁之害及闔境流作糴穀之恣意幻弄許多罪犯節節痛駭今此道啓論列實與臺章無甚異同至於整理穀所重何如而所謂流作石數一用他穀之例者極爲無嚴揆以法綱難逭重律尹敬喆時在任所云請發遣府書吏拿來後照法嚴處敎以査啓都是騈儷之體而似脫似勒無以適從道臣推考更令逐條的確嚴明査實狀聞而此時守令不可一刻曠官拿來間使之戴罪在官捧糴
정조 21년 · 강
放金吾時囚李相璜趙德潤李義甲鄭晩錫朴宗京
정조 21년 · 목
因相璜等囚單敎以分揀放送
정조 21년 · 강
命安興鎭船材曳運時沿民收斂之弊自壽司從長釐弊
정조 21년 · 목
忠淸水使具明遠狀啓以爲因備邊司啓下關安興僉使李運祥拿致臣營決棍十五度造船材木曳運軍價收斂沿民委折更爲取招則運祥招內本鎭待變船六隻句管備局案付巡營常時則逢授鎭民而本板十把船二隻則收稅木各四疋六把船四隻則收稅木各三疋捧留本鎭會錄巡營以爲造船時補給功價之資當其十二年限滿改造之時則自本鎭報巡營轉報備局造船材木每船七十三株以安眠島松烙給使之造成於島中而斫材曳下等物力自來無公物上下之事故材木斫伐之役自本鎭論報巡營依例知委於地方官泰安郡使之專當而安眠島倉基里自是該邑掌內故該里斧軍等擔當斫伐而曳下軍則亦報巡營依例知委於瑞山海美唐津洪州結城保寧沔川等七邑而各該邑民難於赴役自各其邑從邑例收斂役錢於民間定色吏逢授以送于安眠島造船監色處仍爲防役於該島牛軍等使之曳下究考其前後造船時文記則船材木曳下雇價則每株二兩出給末端木曳下則每箇一兩一錢出給眞木曳下則每箇八錢出給短槊木則每負四錢出給者自是島中依例而造船所與斫材之處如或深遂高峻則雇價防給亦不無如干加數而此船六隻內三隻船自來一時新造故上項七邑船材曳下之役間六年一次當之昨年三隻船新造時曳材分定依前規海美松木二十八株末端木六箇眞木十四箇防役錢爲七十三兩八錢唐津松木二十八株末端木六箇眞木十四箇而防役錢爲七十三兩八錢洪州松木四十一株末端木七箇眞木十八箇短槊木十五負而防役錢爲一百十兩一錢結城松木二十八株末端木六箇眞木十四箇而防役錢爲七十三兩八錢保寧松木二十八株末端木六箇眞木十四箇而防役錢爲七十三兩八錢沔川松木二十八株末端木八箇眞木十七箇短槊木十負而防役錢爲八十二兩四錢合而計之則乃爲四百八十七兩七錢至於瑞山則松木三十八株末端木八箇眞木十八箇短槊木十五負雖依他邑例分定而安眠島承彦里中場里古場里俱是該邑掌內民故三里牛軍等自當曳下而元無防役錢收給之事每於造船時材木之斫伐曳下等役雖自各邑當之一船造出之工匠糧饌功價幷爲二百五十兩內五十兩以其退船價補用七十一兩以該船收稅木報巡營上下其外不足之數船主擔當而船隻設始文跡年久無憑只有今去甲午以後謄錄曳木軍之卜定各邑係是流來謬例而不能方便矯革因襲前謬報營分定云觀此所供則斂錢襲謬其來年久設施文跡今無可徵而亶出於陸民赴役之爲弊不些以至斂錢防役之擧待變船設置本意不輕則造船材木曳運軍價固當講究其便宜區處之方而膠守謬例收斂民錢非但聽聞之駭惑揆以事面萬萬苟簡前後僉使之不思矯弊至今因循者固已可駭時僉使李運祥則渠亦襲謬及其行査之下敢爲飾辭今於棍問始乃首實亦極駭痛敎以自本司從長釐弊知委
정조 21년 · 강
命樂安前郡守安㢞求禮前縣監李宗祥萬頃前縣令柳河喆拿囚咸悅前縣監權偗全州前判官尹光垂待畢捧糴拿囚
정조 21년 · 목
全羅監司李得臣狀啓以爲臣以整理穀不能覈實惶懍俟勘事纔有所馳啓而今於此穀之行査也列邑倉簿搜取而窮閱材里傳說探聽而參證其所作好幻弄之弊亦多因此而綻露樂安郡則前郡守安㢞昨春到任以後稱以京中負債始以京司上納錢一千七百餘兩推移彌縫仍於倉穀中還米六百七十石作錢取用而今夏貶歸之後新郡守李元臣今方督捧於其時吏鄕等處求禮縣則前縣監李宗祥丙辰捧糴時因京營作錢之還寢仍爲執錢合錢二千二百六十五兩而及夫開春後一千四百八十九兩則以米每石價二兩租每石價一兩勒分民間立本還充餘錢七百七十五兩則稱以公廨及軍器修補自官取用云故分付該邑使之知委民間其所立本者只捧本錢而竝令勿施米七百七石租七十四石分徵於其時吏鄕期於卽速準捧咸悅縣則乙卯春前縣監權偗謂以私賑補用還米五百十五石及租四百十九石任自取出米二百六十石租一百八十石用於賑資米一百四十石付之民庫米一百十五石租二百三十九石充給京作錢不足條後米四百石每石價二兩五錢租一百八十石每石價一兩分給民間立本還充其餘不足條米一百十五石租二百三十九石使其時吏鄕分排替當追後備送云萬頃縣則前縣令柳河喆乙卯冬蕩債穀作錢時錢一千五百兩則求得京賑廳貿米錢先爲充納謂以移作貿米有所加入作錢未捧條每石加捧二斗八升竝耗爲三百六十九石零內二百四十七石充報於京米不足之數餘剩取用爲一百二十二石乙卯春該邑所劃儲置米一百石色吏移作稅穀出浦條執錢九百五十兩仍爲立本貿米四百七十五石而一百石移報儲置所貸三百七十五石謂以收刷吏逋自官取入竝歸私橐及其秋捧又以儲置一百石出給逋吏竝與渠之房任所出一百三十石米每石價四兩作錢九百二十兩而六百兩則名以自備移付民庫餘錢三百二十兩及廩餘米一百石作錢六百八十兩合以一千兩更爲立本五百石而百石則移報儲置四百石則充報吏逋云逋穀之收殺者今無可論而民間加斂米一百二十二石更爲徵出還給民間計料谷城縣則該縣監李潤明乙卯冬監營統營耗穀作錢時米五百四十三石每石價三兩七錢加作錢二千十兩九錢內一千八十五兩本米每石價二兩立本還報二百兩添補紙所六百十二兩六錢米三百六石五斗每石價二兩貿入補用雇馬廳餘錢一百十一兩色吏偸食丙辰秋則米三百五十五石十斗每石價二兩八錢加作錢合一千一百十五兩九錢內四百八十五兩米二百四十二石七斗每石價二兩立本還報三百十六兩九錢雇馬色吏偸食租二百二十石十三斗每石價一兩三錢加作錢合二百九十八兩二錢內二百二十兩九錢租每石價一兩立本還報二百四十七兩一錢又爲貿租充報於雇馬廳加下四十六兩九錢入於社倉修補九十七兩該倉色偸食云此邑多逋卽一道之最前後剩條之歸於收逋者雖不擧論而各該吏偸食錢五百二十五兩零則加數徵出使之充補逋穀之指徵無處者計料全州府則前判官尹光垂昨年春謂以營下官奴應役浩多犯逋相續百名各給二石還米每石捧價六兩合一千二百兩內六百兩依京貿米例立本還報剩餘錢六百兩及自備錢合一千兩又爲立本米三百三十餘石名曰官奴穀使之取殖應役成節目載之重記則其時倉吏乘此機會又以一千二百餘兩減價立本爲五百餘石而四百六十石充報渠之所逋還穀餘數五十石移劃於稅米出浦條使之輸納而出浦時市直爲五兩三錢故貧不能辦納者又爲覓給京貿米二石價五兩八錢使之備納稅米則昨年一石所受今爲二石當納者殆至倍徵而五十石出浦之錢終歸該吏之偸食云今此充逋外五十石米則還徵於該吏處移施於當初浦稅倍納民之納還條所謂官奴穀三百六十六石則待年豐只納本錢之意知委於民人等處諸守令所犯俱係不法其在嚴法紀重典守之道不可以事屬旣往有所容貰而谷城縣監李潤明纔以整理穀事已爲罷黜論勘樂安前郡守安㢞求禮前縣監李宗祥咸悅前縣監權偗萬頃前縣令柳河喆全州前判官尹光垂等罪狀竝令攸司稟處○義禁府啓言全羅監司李得臣狀啓內樂安前郡守安㢞求禮前縣監李宗祥咸悅前縣監權偗萬頃前縣令柳河喆全州前判官尹光垂等罪狀竝令攸司稟處事啓下矣李宗祥今方待命拿囚安㢞下去廣州地權偗以醴泉郡守時在任所尹光垂以星州牧使時在任所云請發遣府羅將竝拿宋柳河喆以忠淸兵虞候亦在任所云發遣府羅將交代後拿來允之敎以此時嶺南守令雖大於此之罪捧糴前難以曠官畢捧糴後使之報來待更關當拿囚其前無敢一步叛官離任事嚴飭三懸鈴行會
정조 21년 · 강
命御營廳中日時沒技入直赴殿試
정조 21년 · 목
該廳以本廳中日時鳥銃貫三中人依例別單書入啓中日時沒技人別單忠州上番軍閑良金體發鳥銃貫三中直赴殿試
정조 21년 · 강
命承旨傳香後奉審摘奸
정조 21년 · 목
太廟永禧殿景慕宮及受香諸處冬至節享在明也
정조 21년 · 강
命以明日展拜丁景慕宮
정조 21년 · 목
敎曰明日眞殿展拜後由逌瞻門展拜景慕宮該房知悉又敎曰明日出宮內門路以萬安門爲之
정조 21년 · 강
判府事金憙從縣道陳疏請勘賜批
정조 21년 · 목
疏略曰臣卽伏見十八日邸報所出備邊司草記則臣之名亦入於己酉以後吏曹犯科諸堂之中矣臣於壬子夏待罪亞銓時矒未覺察襲謬違式論其犯科與諸人同而特以忝叨大官之故獨免論責誠萬萬悚惶乞降威罰以存國體批以卿懇過矣卿須安心仍敎曰遣史官傳諭
정조 21년 · 강
史官金良倜以左議政蔡濟恭附奏書啓命更爲傳諭